 NA MASHIRIKA KVYIV, UKRAINE URUSI imeanzisha “mashambulio makali” ikilenga vituo vya kuzalishia kawi nchini Ukraine, amesema rais wa taifa hilo, Volodymyr Zelensky. Zelensky alisema mashambulio hayo yalivilenga vituo kadhaa katika maeneo ya magharibi, kati, kusini na mashariki.Kutokana na mashambulio hayo, zaidi ya makazi 1.5 milioni yaliachwa bila umeme, ilisema serikali. Hata hivyo, Zelensky alisema kuwa majeshi yake yamefanikiwa kudungua makombora na droni nyingi ambazo zimekuwa zikitumiwa na Urusi.Alionya kwamba huenda Urusi ikaendelea kutekeleza mashambulio hayo, akisisitiza kuhusu haja ya raia kukaa katika maeneo salama. “Bila shaka, ni wazi hatuna uwezo wa kiteknolojia kudungua makombora na droni zinazorushwa na Urusi. Hata hivyo, nina imani tutaimarisha teknolojia hiyo kupitia usaidizi tutakaopata kutoka kwa washirika wetu,” akasema Zelensky, kwenye hotuba aliyotoa Jumamosi. Tangu Jumatatu, karibu thuluthi moja ya vituo vyote vya kuzalisha umeme kote nchini Ukraine vimeharibiwa na msururu wa mashambulio ya angani ambayo yamekuwa yakiendeshwa na Urusi. Katika mashambulio ya Jumapili, Urusi ililenga eneo la Cherkasy na jiji laKhmelnytskyi. Eneo la Cherkasy limo kusini mashariki mwa Kyiv. Mashambulio dhidi ya vituo hivyo pia yaliripotiwa katika eneo la Odesa, Rivne na Lutsk. Shirika la serikali la kuzalisha na kusambaza umeme, Ukrenergo, lilisema mashambulio hayo yamesababisha uharibifu mkubwa kuliko makombora yaliyokuwa yakirushwa hapo awali. Mnamo Jumamosi, Rais Zelensky alisema kuwa vikosi vyake vilifanikiwa kudungua roketi nyingi kati ya 36 zilizorushwa na Urusi. Baadaye, alisema wahandisi katika shirika hilo walifanikiwa kurejesha umeme katika sehemu kadhaa nchini humo, ambazo zilikuwa zimeachwa bila umeme kutokana na mashambulio hayo. Mashambulio hayo pia yamesababisha uharibifu mkubwa katika makazi mengi. Jumamosi, meya wa jiji la Lviv, Serhiy Kiral, alisema lengo la Urusi ni kuharibu miundomsingi muhimu ya kuzalisha umeme kabla ya msimu wa baridi, ili kufaulu kuyateka maeneo mengi zaidi msimu huo utakapoanza. “Urusi inalenga kuharibu vituo muhimu vya kuzalishia umeme kwani inafahamu ni hali itakayowaathiri watu wengi, hasa msimu wa baridi utakapowadia,” akasema meya huyo, kwenye mahojiano na kituo cha redio cha Newshour. Mnamo Ijumaa, Rais Zelensky aliilaumu Urusi kwa kuweka vilipuzi katika bwawa moja la kuzalishia kawi katika eneo la Kherson, kusini mwa Ukraine. Alisema ikiwa kituo cha kuzalishia kawi cha Kakhova kiliharibiwa, maelfu ya watu wangekuwa katika hatari ya kukumbwa na mafuriko. Urusi imejitetea dhidi ya madai ya kupanga kulilipua bwawa hilo. Badala yake, ilivilaumu vikosi vya Ukraine kwa kulirushia makombora.Wadadisi wanasema bwawa hilo ni muhimu kwani ni eneo pekee linalotumiwa na Urusi kuingia katika eneo la Kherson. Maefu ya watu wamekuwa wakiondoka katika eneo hilo, licha ya vikosi vya Ukraine kupiga hatua kubwa katika kulitwaa kutoka kwa Urusi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  